Javaslat A TANÁCS RENDELETE a 2866/98/EK rendeletnek az euró litvániai átváltási árfolyama tekintetében történő módosításáról /* COM/2014/0447 final - 2014/0208 (NLE) */





INDOKOLÁS 1. A javaslat háttere 2014. június 4-én a Bizottság – az Európai Unió működéséről szóló szerződés (a továbbiakban: Szerződés) 140. cikkének (2) bekezdésével összhangban – tanácsi határozatra vonatkozó javaslatot fogadott el, amelyben megállapítja, hogy Litvánia teljesíti az euró bevezetéséhez szükséges feltételeket, és javasolja, hogy 2015. január 1-jei hatállyal szűnjön meg a Litvániára vonatkozó eltérés. Kedvező döntés esetén a Tanácsnak ezután el kell fogadnia az euró és a litván litas közötti, 2015. január 1-jétől érvényes átváltási árfolyamot. Az euró és az eurót bevezető tagállamok pénznemei közötti átváltási árfolyamokról szóló 2866/98/EK tanácsi rendelet[1] megállapítja a visszavonhatatlan átváltási árfolyamokat az euróövezetben jelenleg részt vevő 18 tagállam (Belgium, Németország, Észtország, Görögország, Spanyolország, Franciaország, Írország, Olaszország, Ciprus, Lettország, Luxemburg, Málta, Hollandia, Ausztria, Portugália, Szlovénia, Szlovákia és Finnország) esetében. E rendelet hatályának a litván litasra való kiterjesztése érdekében a szóban forgó rendeletet ki kell egészíteni az említett pénznemre való hivatkozással. E hivatkozás képezi e javaslat tárgyát. 2. Az érdekeltekkel folytatott konzultációk eredményei és hatásvizsgálat A tanácsi rendeletre irányuló bizottsági javaslatra vonatkozó hivatalos eljárás részét képezi az Európai Központi Bankkal folytatott konzultáció. A Gazdasági és Pénzügyi Bizottság, valamint az ECOFIN és az eurócsoport keretein belül különböző témákhoz kapcsolódóan rendszeresen sor kerül megbeszélésekre a tagállamokkal az előttük álló gazdaságpolitikai kihívásokról. Ezek a megbeszélések kiterjednek az olyan kérdések (többek között az árfolyam-politikák) nem hivatalos megvitatására is, amelyek kifejezetten az euróövezetbe való majdani belépésre történő felkészülésre vonatkoznak. A tudományos szakemberekkel és más érdekelt csoportokkal konferenciák és szemináriumok keretein belül, valamint eseti alapon kerül sor párbeszédre. Az euróövezetben és a tagállamokban végbemenő gazdasági fejlemények értékelése a gazdaságpolitikai koordináció és felügyelet különböző eljárásainak keretén belül (különösen a Szerződés 121. cikke alapján), valamint az országspecifikus és a teljes övezetre vonatkozó fejlemények rendszeres bizottsági nyomon követésével és elemzésével összefüggésben történik (beleértve az előrejelzéseket, rendszeres kiadványsorozatokat, a Gazdasági és Pénzügyi Bizottság, valamint az ECOFIN és az eurócsoport számára nyújtott információkat). Az arányosság elvével, valamint a múltban követett gyakorlattal összhangban a Bizottság nem tartja szükségesnek hivatalos hatásvizsgálat elkészítését. 3. A javaslat jogi elemei 3.1. Jogalap E javaslat jogalapjául a Szerződés 140. cikkének (3) bekezdése szolgál, amely szerint a Tanács rögzíti azt az átváltási arányt, amelyen az euró azon érintett tagállam valutájának helyébe lép, amelyre vonatkozóan a Szerződés 140. cikkének (2) bekezdése szerint megszüntették az eltérést. A Tanács a Bizottság javaslata alapján, az EKB-vel folytatott konzultációt követően azon tagállamok, amelyeknek pénzneme az euró és az érintett tagállam egyhangú szavazatával határoz. 3.2. Szubszidiaritás és arányosság A javaslat az Unió kizárólagos hatáskörébe tartozik, ezért a szubszidiaritás elve nem alkalmazható. Ez a kezdeményezés nem lépi túl a célkitűzésének eléréséhez szükséges mértéket, ezért megfelel az arányosság elvének. 3.3. A jogi aktus típusának megválasztása A rendelet az egyetlen jogi eszköz, amely alkalmas az euró és az eurót bevezető tagállamok pénznemei közötti átváltási árfolyamokról szóló 2866/98/EK tanácsi rendelet módosítására. 4. Költségvetési vonzatok A javaslat nincs hatással az uniós költségvetésre. 5. Az egyes cikkekre vonatkozó megjegyzések 5.1. 1. cikk A javasolt átváltási árfolyam azonos a litván litas az árfolyam-mechanizmus (ERM II) szerinti jelenlegi középárfolyamával. Mint ahogy a többi valuta esetében is, az euró bevezetésével kapcsolatos egyes rendelkezésekről szóló 1103/97/EK tanácsi rendelettel[2] összhangban az árfolyamot hat helyi értékű számmal kell meghatározni. 5.2. 2. cikk Ez a cikk 2015. január 1-jében állapítja meg a rendelet hatálybalépésének időpontját, ezzel biztosítva, hogy alkalmazása összhangban legyen az euró litvániai bevezetésével összefüggő többi tanácsi jogi aktus időpontjával, nevezetesen az eltérés megszüntetésének időpontjával és az euró litvániai bevezetéséhez szükséges egyéb intézkedések hatálybalépésének időpontjával. 2014/0208 (NLE) Javaslat A TANÁCS RENDELETE a 2866/98/EK rendeletnek az euró litvániai átváltási árfolyama tekintetében történő módosításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 140. cikke (3) bekezdésére, tekintettel az Európai Bizottság javaslatára[3], tekintettel az Európai Központi Bank véleményére[4], mivel: (1) A 2866/98/EK tanácsi rendelet[5] 1999. január 1-jei hatállyal megállapítja az euró átváltási árfolyamait. (2) A 2003. évi csatlakozási okmány 4. cikkének megfelelően Litvánia a Szerződés 139. cikkének (1) bekezdése szerinti eltérésben részesülő tagállam. (3) A . ...-i/-jei 2014/.../EU tanácsi határozat[6] szerint Litvánia teljesíti az euró bevezetéséhez szükséges feltételeket, és 2015. január 1-jei hatállyal meg kell szüntetni a Litvániára vonatkozó eltérést. (4) Az euró Litvániában történő bevezetéséhez el kell fogadni az euró és a litván litas közötti átváltási árfolyamot. Ezen átváltási árfolyam szerint 3,45280 litas ér 1 eurót, ami megegyezik a litván litas az árfolyam-mechanizmus (ERM II) szerinti jelenlegi középárfolyamával. (5) A 2866/98/EK rendeletet ezért ennek megfelelően módosítani kell, ELFOGADTA EZT A RENDELETET: 1. cikk A 2866/98/EK rendelet 1. cikke a következő sorral egészül ki a lett latra és a luxemburgi frankra vonatkozó átváltási árfolyam között: „= 3,45280 litván litas”. 2. cikk Ez a rendelet 2015. január 1-jén lép hatályba. Ez a rendelet teljes egészében kötelező és közvetlenül alkalmazandó valamennyi tagállamban. Kelt Strasbourgban, -án/-én. a Tanács részéről az elnök [1] HL L 359., 1998.12.31., 1. o. [2] HL L 162., 1997.6.19., 1. o. [3] HL C , ,. o. [4] HL C , ,. o. [5] A Tanács 1998. december 31-i 2866/98/EK rendelete az euró és az eurót bevezető tagállamok pénznemei közötti átváltási árfolyamokról (HL L 359., 1998.12.31., 1. o.). [6] A Tanács ...-i/-jei 2014/.../EU határozata az euró Litvánia általi, 2015. január 1-jén történő bevezetéséről […].